Avaldsnes
        
         (tidligere kommune)
Store norske leksikon,Geografi,Norges geografi,Rogaland,Karmøy
Den tidligere kommunen lå på begge sider av den nordlige delen av Karmsundet, noe sør for Haugesund. Avaldsnes ble opprettet som kommune i forbindelse med innføringen av det lokale selvstyret i 1837. Den omfattet opprinnelig den sentrale delen av Karmøy, mellom Torvastad i nord og Skudenes i sør og på fastlandet mellom Karmsundet og Førresfjorden, likeledes et par mindre områder øst for Førresfjorden.
Fra Avaldsnes ble Kopervik ved Karmsundet i øst utskilt som bykommune (ladested) i 1866. Kopervik hadde 737 innbyggere ved opprettelsen som egen kommune. Fra Avaldsnes ble Stangaland, som utgjorde den sørlige delen av kommunen, i 1909 utskilt som ny herredskommune, med 927 innbyggere ved opprettelsen.I 1965 ble Karmøy-delen av Avaldsnes og den delen av fastlandet som ligger vest for Førresfjorden, en del av den nye Karmøy kommune. Resten av fastlandsdelen ble samtidig lagt til Tysvær kommune. Avaldsnes hadde, da den ble nedlagt som kommune, et areal på 126 kvadratkilometer og 5147 innbyggere. Les mer i Store norske leksikon Karmøy Rogaland